Notum sit omnibus tam futuris quam præsentibus, quod ego Bernardus de Turre, sequens vestigia antecessorum meorum, Bertranni patris mei et Guillermi, patrui, qui, intuitu Dei et pro remedio animarum suarum, mera donatione dederunt Deo et beatis apostolis Petro et Paulo et abbati Cluniacensi dominium castelli de Turre; domino Hugoni, abbati Cluniacensi, memoratum feodum recognovi, et hominium pro ipso feodo illi feci, et fidelitatem juravi in præsentia illustris regis Philippi et multorum baronum, sub tali conditione, ut in posterum ego et successores mei castellum dictum et tutelam domus de Sancto Pardulfo et de Tarvis justam et non malitiosam ab abbate Cluniacensi habeamus et teneamus, quemadmodum præfati antecessores mei, Bertrandus et Guillermus, legitime tenuerant, tali conditione et modo, ut jus istud et dominium jam dictum in nullam aliquando abbas Cluniacensis transferat personam quocunque alienationis titulo. Quod ut ratum sit et firmum, huic cartæ sigillum meum apponi feci. Actum anno incarnati Verbi M. C. nonagesimo primo.